La tercera edició dels "Premis Literaris d'Alboraia" premiarà amb fins a 1000 € les millors obres
20 de juliol de 2023

L'Ajuntament d'Alboraia, a través de la regidoria de Cultura, ha convocat la tercera edició dels premis literaris de la localitat. Els "III Premis Literaris Alboraia 2022".

Les modalitats de participació inclouen quatre categories de caràcter general: narrativa en valencià, narrativa en castellà, poesia en valencià i poesia en castellà. A més, cada categoria comptarà amb un premi d'autoria local, excloent que una mateixa persona puga rebre tots dos reconeixements.

Podran participar en el certamen persones majors d'edat, de qualsevol nacionalitat, que residisquen en el territori estatal. Cada participant només podrà presentar una obra a aquesta convocatòria, i aquells que hagen resultat guanyadors en edicions anteriors no podran participar novament.

Les obres presentades hauran de ser originals i inèdites, excloent aquelles que ja hagen sigut premiades, estiguen pendents de resolució en altres concursos o tinguen compromesa la seua publicació. Els treballs seran sotmesos a un procés d'autenticitat garantit per l'Ajuntament.

L'extensió de les obres haurà d'ajustar-se als següents criteris: en la modalitat de narrativa, l'extensió mínima serà de 6 pàgines i la màxima de 8 pàgines; en la modalitat de poesia, s'exigirà un mínim de 50 versos i un màxim de 100 versos, amb metro i rima lliure o regular, no interlineat i de tema comú.

La presentació de les obres es realitzarà mitjançant la seu electrònica de l'Ajuntament d'Alboraia, emplenant la instància corresponent i adjuntant un arxiu PDF de l'obra, el qual haurà de portar un pseudònim per a preservar l'anonimat de l'autoria. El termini de presentació serà des de l'endemà de la publicació de la convocatòria fins al 30 de juliol de 2023.